### Beslutningstema

I denne sag skal Sundhedsudvalget godkende den forventede økonomi ved forløbspakkerne. Ændringen i økonomistyringen, er en konsekvens af den nye ældrelov, hvor der skal tildeles hjælp i forløb i stedet for som nu i indsatser.

### Historik

D. 18. april 2024 er der indgået en aftale mellem Regeringen og aftalepartierne; Danmarksdemokraterne, Socialistisk Folkeparti, Liberal Alliance, Det Konservative Folkeparti og Radikale Venstre om en ny reform på ældreområdet. Som led af den nye ældrereform er der udarbejdet en ny ældrelov, som træder i kraft 1. juli 2025.

Den nye ældrelov har afsæt i tre bærende værdier: Den ældres selvbestemmelse, tillid til medarbejderne og den borgernære ledelse og et tæt samspil med pårørende, lokale fællesskaber og civilsamfund.

D. 7. oktober 2024 afholdt Sundhedsudvalget og Ældrerådet en workshop, hvor temaer vedrørende den nye ældrelov blev drøftet.

D. 7. april 2025 drøftede Sundhedsudvalget implementeringen af den nye ældrelov.

D. 5. maj 2025 drøftede Sundhedsudvalget udmøntningen af forløb i forbindelse med den nye ældrelov, og udvalget besluttede at arbejde videre med de fem forløb. Næste del af forløbet er udarbejdelsen af forslag til økonomistyring i forhold til forløbene.

D. 13. maj 2025 støttede 60+ Seniorrådet op om udmøntningen og tiltrådte indstillingen.

### Sagsfremstilling

I Tønder Kommune arbejder vi med følgende fem forløbspakker:

* Forløbspakke 0: Udredning. Målgruppen for denne pakke er borgere, som har behov for en større udredning for at få deres ønsker for fremtiden vurderet.
* Forløbspakke 1: Praktisk hverdag. Målgruppen for denne pakke er borgere, som er næsten selvhjulpne. De får i gennemsnit under 1 times hjem ugentligt.
* Forløbspakke 2: Lette funktionelle udfordringer. Målgruppen for denne pakke er borgere, som har behov for lettere sundhedsfremmende tiltag for at bevare deres sundhed længst muligt. De får i gennemsnit mellem 1 og 5 timers hjælp ugentlig.
* Forløbspakke 3: Særlig truende funktionstab. Målgruppen for denne pakke er borgere, som har væsentligt behov for støtte til personlig pleje og er i forhøjet risiko for en eller flere af følgende tilstande: Isolation, dysfagi, fejlernæring, fald, demens eller lignende. De får i gennemsnit mellem 5 og 10 timers hjælp ugentligt.
* Forløbspakke 4: Svært udfordrede. Målgruppen for denne pakke er borgere, som er svært syge eller har store fysiske, psykiske eller sociale funktionsudfordringer. Borgere i denne målgruppe er ofte bundet til deres hjem pga. deres tilstand. De får i gennemsnit over 10 timers hjælp ugentligt.

Alle nye borgerforløb starter en samtale med visitator, hvor borgeres ønsker og mål drøftes og forsøges imødekommet.
Visitationen er ved at udfærdige en anden spørgeteknik ift. at få borgers værdier og livsglæde gjort mere tydelige, således at borgers livskvalitet kommer til at stå centralt ift. udmøntning af alle indsatser.

Hjemmeplejen øger eller nedsætter hjælpen i det enkelte forløb. Kan behovet for hjælp ikke længere imødekommes i det aktuelle forløb, kontaktes visitationen som udreder, om andre tiltag skal iværksættes i stedet for flytning til et større forløb, eller sammen med flytning til større forløb.
I alle forløb iværksættes der efter behov genoptræning og rehabilitering med bistand fra fysioterapeuter og ergoterapeuter ligesom sygeplejen er en fast del af det multifunktionelle team omkring borgeren.

### Økonomi

I arbejdet med at fastsætte økonomi for de forskellige pakker, er der data hvor validiteten er så usikker, at beregningerne risikerer at give uhensigtsmæssige beslutninger i udfører udførerledet.

Forløbspakkerne indeholder til forskel fra nu, elementer fra hjemmepleje, sygepleje, træning OG aktivitetsdele på plejehjemmene.

Da disse elementer i forvejen er finansieret i den nuværende model, vil udfører grupperne fastholde et tilsvarende budget som det de har i dag. Der vil ske en registrering af indsatser og afledt økonomi det næste halve år, så beslutningsgrundlaget for forløbspakkernes økonomi kan valideres.

Der er ingen ekstern leverandør af helhedspleje. Det medfører derfor ikke ulemper for nogen, at taksten for forløbspakkerne fastsættes senere.

Desuden vil visitation til forløb ske over tid. Det betyder at kommunen både skal tilgodese de vilkår som serviceloven kræver og som er kendt og besluttet i kommunen allerede, og de nye vilkår, som ældreloven tilfører. Det er forventningen at overgangen vil vare 1-1½ år.

### Indstilling Fagchefen for Pleje og Omsorg indstiller,

at Sundhedsudvalget godkender den foreslåede økonomi ved forløbspakkerne, og

at beslutningen sendes til orientering i Kommunalbestyrelsen.

**Beslutning fra Sundhedsudvalget, 2. juni 2025, pkt. 6:**

Indstillingen godkendt.

### Beslutning

Orienteringen taget til efterretning.

Sys Danielsen (løsgænger) deltog ikke i behandlingen af punktet.